作者:不詳
標題:郊廟歌辭：武后大享昊天樂章
內容:大陰凝至化，真耀蘊軒儀。德邁娥臺敞，仁高姒幄披。捫天遂啟極，夢日乃升曦。瞻紫極，望玄穹。翹至懇，罄深衷。聽雖遠，誠必通。垂厚澤，降雲宮。幹儀混成沖邃，天道下濟高明。闓陽晨披紫闕，丹襟式敷衷懇，玄鑒庶察微誠。巍巍睿業廣，赫赫聖基隆。菲德承先顧，禎符萃眇躬。銘開武巖側，圖薦洛川中。微誠詎幽感，景命忽昭融。有懷慚紫極，無以謝玄穹。朝壇霧卷，曙嶺煙沉。爰設筐幣，式表誠心。筵輝麗璧，樂暢和音。仰惟靈鑒，俯察翹襟。昭昭上帝，穆穆下臨。禮崇備物，樂奏鏘金。蘭羞委薦，桂醑盈斟。敢希明德，聿罄莊心。樽浮九醞，禮備三週。陳誠菲奠，契福神猷。奠璧郊壇昭大禮，鏘金拊石表虔誠。始奏承雲娛帝賞，複歌調露暢韶英。荷恩承顧託，執契恭臨撫。廟略靜邊荒，天兵耀神武。有截資先化，無為遵舊矩。禎符降昊穹，大業光寰宇。肅肅祀典，邕邕禮秩。三獻已周，九成斯畢。爰撤其俎，載遷其實。或升或降，唯誠唯質。禮終肆類，樂闋九成。仰惟明德，敢薦非馨。顧慚菲奠，久駐雲輧。瞻荷靈澤，悚戀兼盈。式乾路，闢天扉。回日馭，動雲衣。登金闕，入紫微。望仙駕，仰恩徽。